b'\n_START_ARTICLE_\nDendrogramma\n_START_SECTION_\nDescobriment\n_START_PARAGRAPH_\nEls exemplars de "Dendrogramma" es van descobrir a la costa sud-oriental d\'Austr\xc3\xa0lia en el decurs d\'una expedici\xc3\xb3 cient\xc3\xadfica el 1986. Es van recol\xc2\xb7lectar a fond\xc3\xa0ries de 400 i 1000 m al tal\xc3\xbas continental de Tasm\xc3\xa0nia, per mitj\xc3\xa0 d\'un pat\xc3\xad que s\'arrossega sobre el fons mar\xc3\xad per mostrejar la fauna bent\xc3\xb2nica. Els investigadors es van adonar immediatament de la import\xc3\xa0ncia de la troballa per les caracter\xc3\xadstiques inusuals dels 18 exemplars obtinguts i els van preservar en formol i, posteriorment, en etanol per al seu estudi._NEWLINE_Els investigadors van tornar al lloc de mostreig el 1988, per\xc3\xb2 no van poder trobar-ne m\xc3\xa9s exemplars. La descoberta de Dendrogramma no ha estat publicada fins al 2014 en la revista cient\xc3\xadfica PLOS One. Jean Just, de la Universitat de Copenhaguen, responsable dels mostrejos el 1986, ha justificat l\'endarreriment de la publicaci\xc3\xb3 per la natura de la descoberta, doncs la classificaci\xc3\xb3 d\'un nou organisme de posici\xc3\xb3 filogen\xc3\xa8tica desconeguda requereix molt temps d\'estudi i documentaci\xc3\xb3.\n_START_SECTION_\nDesignaci\xc3\xb3\n_START_PARAGRAPH_\nEl nom del g\xc3\xa8nere Dendrogramma deriva de dendrograma, un tipus de diagrama en forma d\'arbre emprat pels bi\xc3\xb2legs per il\xc2\xb7lustrar les relacions evolutives entre els organismes. L\'ep\xc3\xadtet espec\xc3\xadfic enigmatica fa refer\xc3\xa8ncia a la natura misteriosa d\'aquests organismes, mentre que l\'altre, discoides, fa refer\xc3\xa8ncia a l\'aspecte disco\xc3\xafdal de l\'organisme.\n_START_SECTION_\nDescripci\xc3\xb3\n_START_PARAGRAPH_\nAquests organismes mesuren pocs mil\xc2\xb7l\xc3\xadmetres, recorden la forma d\'un bolet i tenen una estructura no perfectament sim\xc3\xa8trica. Consisteixen en un disc aplant i una tija amb la boca a l\'extrem, envoltada per l\xc3\xb2buls. La boca a l\'extrem de la tija s\'obre en un canal digestiu que es divideix repetidament en arribar a la zona del disc. Tenen una capa de pell externa, i l\'est\xc3\xb3mac se separa de la pell per una capa de material gelatin\xc3\xb3s dens._NEWLINE_Aparentment aquests organismes s\xc3\xb3n formes de vida lliure i no viuen adherits al medi, a altres organismes o entre ells. No sembla que tinguin capacitat de propulsi\xc3\xb3 ni que siguin capa\xc3\xa7os de nedar. La boca \xc3\xa9s petita i simple, es desconeix la manera d\'alimentar-se d\'aquests organismes, per\xc3\xb2 s\'ha suggerit que els l\xc3\xb2buls al voltant de la boca serveixen per secretar mucositat que pot servir per capturar microbis de l\'aigua.\n_START_SECTION_\nRelaci\xc3\xb3 filogen\xc3\xa8tica\n_START_PARAGRAPH_\nLes esp\xc3\xa8cies de Dendrogramma tenen un pla corporal semblant als animals dels embrancaments Cnidaria (cnidaris) i Ctenophora  (cten\xc3\xb2fors), per\xc3\xb2 no tenen les c\xc3\xa8l\xc2\xb7lules urticants que defineixen els cnidaris ni els tentacles que defineixen els cten\xc3\xb2fors. Per altra banda, la relaci\xc3\xb3 filogen\xc3\xa8tica entre cnidaris, cten\xc3\xb2fors i altres metazous basals no est\xc3\xa0 ben resolta. Els Dendrogramma s\xc3\xb3n metazous basals, per\xc3\xb2 el grup m\xc3\xa9s proper a aquests organismes no s\'ha pogut determinar. Se\'ls ha assignat el seu propi g\xc3\xa8nere, i els investigadors van pensar fins i tot a crear un embrancament propi per a Dendrogramma, per\xc3\xb2 per erigir la categoria taxon\xc3\xb2mica del m\xc3\xa0xim nivell cal nou material per resoldre moltes q\xc3\xbcestions pendents._NEWLINE_El cient\xc3\xadfic principal responsable de la identificaci\xc3\xb3, J\xc3\xb8rgen Oleson de la Universitat de Copenague, suggereix que Dendrogramma representa una branca de l\'arbre de la vida que es va separar ben aviat i que presenta afinitats amb la  fauna d\'Ediacara, que es va extingir al final del [[Precambri\xc3\xa0]], fa prop de 542 milions d\'anys. Hi ha almenys tres esp\xc3\xa8cies d\'organismes ediacarians ("Albumares", "Anfesta" i "Rugoconites") que presenten semblances amb Dendrogramma: tots tres g\xc3\xa8neres tenen un disc amb una xarxa interna de canals que es van dividint _NEWLINE_La identificaci\xc3\xb3 de Dendrogramma per mitj\xc3\xa0 de t\xc3\xa8cniques gen\xc3\xa8tiques, que permetria situar aquests organismes en l\'arbre de la vida, no s\'ha pogut dur a terme encara perqu\xc3\xa8 els exemplars es van conservar en formol i alcohol. Aquests m\xc3\xa8todes de conservaci\xc3\xb3 no permeten mantenir les propietats del material gen\xc3\xa8tic i caldr\xc3\xa0 esperar a trobar nous exemplars per dur a terme aquesta recerca.\n_START_SECTION_\nReaccions\n_START_PARAGRAPH_\nEl neurobi\xc3\xb2leg Leonid Moroz, del Laboratori Whitney de Bioci\xc3\xa8ncies Marines de la Universitat de Florida, destaca la import\xc3\xa0ncia de la troballa, ja que si es confirma que el nou g\xc3\xa8nere \xc3\xa9s un descendent directe d\'animals precambrians, caldria revisar hip\xc3\xb2tesis sobre l\'evoluci\xc3\xb3 dels animals, i de llurs sistemes neurol\xc3\xb2gics i teixits. Simon Conway Morris de la Universitat de Cambridge opina que aquesta descoberta \xc3\xa9s una sorpresa molt interessant, que posa moltes q\xc3\xbcestions cient\xc3\xadfiques i en remarca la similitud amb certes formes d\'Ediacara, per\xc3\xb2 insisteix que cal aprofundir en l\'estudi de Dendrogramma abans d\'extreure conclusions que puguin fer canviar el paradigma actual de l\'evoluci\xc3\xb3 dels animals. _NEWLINE_La descoberta del que podria ser un nou embrancament \xc3\xa9s un esdeveniment extremadament rar i nom\xc3\xa9s ha tingut lloc quatre cops en els \xc3\xbaltims 100 anys. Andreas Hejnol del Centre Internacional Sars de Biologia Marina Molecular de Bergen (Noruega) fa el paral\xc2\xb7lelisme entre la identificaci\xc3\xb3 d\'una nova branca de l\'arbre de la vida amb el descobriment d\'un tresor, perqu\xc3\xa8 els supervivents de branques que es creien extingides fa molt de temps permet als investigadors la reconstrucci\xc3\xb3 de la hist\xc3\xb2ria evolutiva.'